《秋思新泪》
明代·释函可

新泪拭不乾，古泪已及趾。二仪清浊分，伤心从此起。

裸虫日汹汹，圣人凿其知。饮食藏兵戈，结绳开祸始。

黄帝学道流，剪灭神农裔。蚩尤纵无良，榆罔恶未极。

大哉夏禹功，泽流应万祀。当桀放南巢，扈从何名字。

直待采薇人，兄弟标忠义。忠义既以明，天下争一死。

荀息殉遗孤，明知是无益。蒯聩命躯车，其仆乃结辔。

画邑布衣流，悬树续齐祀。豫让行何苦，漆身乞于市。

所以为此者，将以愧后世。汉祚当衰微，英雄纷举事。

臧洪据地时，陈容忽扬袂。当日同座人，胡为空太息。

卓哉巴郡守，断头心罔贰。晋惠昔蒙尘，百官皆散溃。

独有嵇侍中，衣血足捍卫。周顗急呼天，卞壶长卧地。

此外亦寥寥，閒居谈名理。唐有藩镇难，诸公何慷慨。

张兴解其尸，张巡抉其齿。杲卿更愤激，钩舌詈不已。

阿弟死希烈，自草表与志。屈强德宗朝，刘乃段秀实。

夺笏直唾面，投床遂不食。乃有孙节度，受锯无绌志。

宋代光前古，编简难尽纪。载观靖康初，十人辟和议。

第一欧阳珣，恸哭深州外。徽言閤室焚，仗剑语将士。

令峸坚执膝，终不拜犬彘。若水挝破唇，彦先刃左臂。

痛惜岳家军，十年一朝弃。淮宁向子韶，建康杨邦乂。

不作他邦臣，宁作赵氏鬼。北兵括地来，屈指数李芾。

取酒饮家人，遍刃无遗类。幕属及潭民，举族多自缢。

林满井无虚，激厉乃如此。亦有赵卯发，亦有江万里。

亦有宣抚陈，亦有少保李。节义或一双，积尸或如垒。

或赴沼自明，或指腹自誓。广王终崖门，陆张随入海。

于赫文文山，义尽仁乃至。平日读诗书，庶几可无愧。

乾坤扫荡来，圣神广栽植。烈烈复轰轰，又非宋代比。

书以白银管，藏以黄金匮。地上反奄奄，地下多生气。

我欲从头哭，泪尽东海水。白日且吞声，歌咏聊尔尔。

作者简介：释函可（1611-1659），字祖心，号剩人，俗姓韩，名宗騋，广东博罗人。他是明代最后一位礼部尚书韩日缵的长子。明清之际著名诗僧。